 दौनें पासेआ जेह्‌ड़िएं चीजें दी मंग ऐ उ’नेंगी बद्धाया जाना चाहिदा ते कन्नै गै बपार लेई प्रक्रिया गी बी असान रक्खना चाहिदा।  बन्ने दे रूआरें-पारें जाने लेई हाल च गै जेह्‌ड़े प्रबंध कीत्ते गेऐ हे उंदे थमां सबक सिक्खने दी लोड़ ऐ।  यात्रा गी छढ़ा बिछड़े दे परोआर तक्कर गैं सीमित नेई कीत्ता गेदा ऐ बल्के उंदे च मती हारिआं परेशानिआं बी न, जिस करी एह् गैंह् बुरी चाल्ली कन्नै नकाम साबत होआ ऐ।  लोकें लेई बन्ने दे रूआर ते पारें औना जाना असान होना चाहिदा तां जे जम्मू-कश्मीर के लोक अजादी कन्नै इक दूऐ कन्नै मिली सकङन।  बगैर लोकें गी बिश्‍वास च लेदे इयै नेह् गैंई भरना सिवाए नकामी दे किश बी हासल नेईं होग।  लम्मे समें थमां चला रदी कश्मीर समस्या गी हल्ल करने लेई सीबीएम गी ब्हाल करना जरूरी ऐ तां जे गल्ल-कत्थ लेई ठीक म्हौल बनाया जाई सकै।  दौनें खेत्तरें गी जोड़ने आह्‌लै सब्भने, रस्तें गी खोल्ली दित्ता जाना चाहिदा फ्ही गै एह् बपार दी गैंह् रिआसत दे लोकें लेई लाऽ दायक साबत होग।  अखनूर-भिमबर सिड़क, छम्ब-ज्यौड़ियां, झंगर-कोटली सिड़क एह् सब्भै रस्ते परतियै शुरू कीत्ते जाने चाहिदे।  सब्भने थमां म्हत्वपूर्ण ऐ जम्मू-सियालकोट सिड़क मार्ग जेह्ड़ा विभाजन देया कन्नै जोड़ने दा मुक्ख रस्ता हा।  आयात निर्यात थमां परे एह् सोचने दी बी लोड़ ऐ जे दौनें खेत्तरें दी बश्कार आर्थिक स्थिति गी मजबूत करने लेई ते लोकें दी आर्थिक दशा सुधारने लेई केह्‌ड़े-2 रस्ते अपनाए जाने चाहिदे।  बपार शुरू होने कन्नै जम्मू-कश्मीर दे दौनें खेत्तरें च लोकें दी समाजिक, सांस्कृतिक ते राजनीतिक तौरा उप्पर जोड़ने च मदाद थ्होग।  एह्‌दे कन्नै इ यां सेई होग जे जम्मू-कश्मीर इक्क ऐ।  ऐसा होई जाने कन्नै जम्मू ते श्रीनगर दे बश्कार हाल च ओह्‌दे आंदोलन ने जेह्‌ड़ी खाई पैदा कीत्ती ही ओह् बी भरोई जाग।  अंदोलन दे कारण घाटी त आर्थिक नाकेंबदी होई गेई ही। 